**Информация от отчета за дейността през 2018 г. на инспектората на Комисията за противодействие на корупцията и за отнемане на незаконно придобитото имущество (КПКОНПИ/Комисията) – основни моменти**

Със Заповед № РД-06-117 от 21.02.2019 г. председателят на КПКОНПИ е утвърдил Отчета за дейността на инспектората на КПКОНПИ.

1.Инспекторатът осъществява дейността си в съответствие със задачите и функциите, произтичащи от:

* Закона за противодействие на корупцията и за отнемане на незаконно придобитото имущество (обн. ДВ, бр. 7 от 19 януари 2018г.),
* Правилника за устройството и дейността на Комисията за противодействие на корупцията и за отнемане на незаконно придобитото имущество и на нейната администрация (обн. ДВ, бр. 55 от 3 юли 2018г.),
* Вътрешни правила за организацията на дейността на инспектората на Комисията за противодействие на корупцията и за отнемане на незаконно придобитото имущество (утвърдени със заповед № РД-06-420/10.08.2018г. на председателя на КПКОНПИ, изм. заповед № РД-06-005/04.01.2019г.),
* Закона за администрацията, действащото законодателство, както и вътрешните актове на Комисията и на нейния председател.
1. Инспекторатът подпомага председателя на КПКОНПИ за осъществяване на контрол на структурните звена в администрацията на Комисията.

Инспекторатът е на пряко подчинение на председателя на Комисията и осъществява контрол, като следи за спазването на нормативните актове и актовете на председателя на Комисията при осъществяване на дейността на структурните звена в администрацията на КПКОНПИ.

3. При изпълнение на функциите си инспекторатът се ръководи от следните основни принципи:

* законност, обективност, пълнота на информацията, зачитане правата и достойнството на личността;
* спазване на нормативните изисквания за защита на класифицираната информация и защита на личните данни;
* независимост при изпълнение на регламентираните задачи и дейности;
* лоялност, честност, безпристрастност, политическа неутралност, отговорност и отчетност;
* спазване правилата, регламентирани в Етичния кодекс за поведение на служителите в Комисията, както и в Кодекса за поведение на служителите в държавната администрация.

4. Дейността на инспектората е насочена към всеобхватно, обективно, безпристрастно и точно изясняване на проверяваните случаи и предлагане на мерки за тяхното разрешаване с цел:

* предотвратяване и отстраняване на нарушения при функционирането на администрацията;
* подобряване работата на администрацията на Комисията;
* превенция и ограничаване на корупцията;
* превенция и установяване на конфликт на интереси;
* установяване на пълнотата и истинността на данните в декларациите, подадени от лицата по § 2 от Допълнителните разпоредби на Закона за противодействие на корупцията и за отнемане на незаконно придобитото имущество.

5. Инспекторатът изпълнява контролните си функции, като:

* извършва планови и извънпланови проверки на структури и дейности по осъществяване на дейността на администрацията на Комисията;
* извършва оценка на корупционния риск и предлага мерки за ограничаването му, съгласно приети вътрешни правила, изработени въз основа на методология за оценка на корупционния риск, приета от Комисията;
* събира и анализира информация и извършва проверки за установяване на нарушения, прояви на корупция и неефективна работа на администрацията на Комисията;
* следи за спазването на законите, подзаконовите и вътрешноведомствените актове за организацията на работата от служителите на администрацията на Комисията;
* предлага образуване на дисциплинарно производство при констатирани нарушения на служебните задължения, на Етичния кодекс на Комисията а противодействие на корупцията и за отнемане на незаконно придобитото имущество, както и на Кодекса за поведение на служителите в държавната администрация;
* извършва проверки на сигналите срещу незаконни или неправилни действия или бездействия на служители от администрацията на Комисията, като по анонимни сигнали не се извършва проверка;
* осъществява контрол и извършва проверки по § 2 от Допълнителните разпоредби на Закона за противодействие на корупцията и за отнемане на незаконно придобитото имущество на служителите в администрацията на Комисията;
* съставя актове за установяване на административни нарушения чрез определени от председателя на Комисията длъжностни лица и организира процедурата по тяхното връчване, като след приключването ù постъпилите възражения ведно със становище по същите и окомплектованите в цялост административнонаказателни преписки се представят на дирекция „Административно-правно и информационно обслужване“;
* прави предложение до Комисията за изпращане на постъпилите сигнали срещу служители от администрацията на Комисията до органите на прокуратурата, когато при проверките установи данни за извършено престъпление;
* извършва проверки по предоставяните административни услуги от страна на администрацията на Комисията;
* участва в разработването на проекти и прави предложения за нови или за изменение на вътрешни актове, регламентиращи организацията на работа и дейността на администрацията на Комисията;
* осъществява и други дейности, свързани с контрола, произтичащи от нормативни актове или възложени от председателя на Комисията.

6. Реализирани проверки и дейности

Предвид специфичната дейност на КПКОНПИ и на основание разпоредбата на чл. 19 от ЗПКОНПИ, при представяне на извършените през 2018 г. проверки са посочени само основни аспекти, без да се конкретизират резултати от дейността по същество.

Тъй като реализираните проверки касаят специфичната дейност на КОНПИ/КПКОНПИ и са реализирани по конкретно възложени въпроси, то в настоящото изложение не се предоставят подробности относно констатациите и препоръките.

Всички проверки са осъществени след взето по надлежния ред решение за това, като след всяка проверка е изготвен доклад за констатациите, изводите и са направени съответни препоръки.

6.1. Извършени проверки за периода януари – юни 2018год.

* Реализирана проверка в изпълнение на решение на КОНПИ и заповед от 22.01.2018г. на председателя на КОНПИ. За резултатите от проверката е подготвен доклад на 09.03.2018г.
* Осъществена проверка в изпълнение на решение на КОНПИ от 17.01.2018г. и заповед от 26.03.2018г. на председателя на КОНПИ. След приключване на проверката, е подготвен доклад на 11.06.2018г.

6.2. Реализирани проверки за периода юли - декември 2018год.

На основание § 6, ал. 14 от ПЗР на ЗПКОНПИ до 6 месеца от преназначаването си служителите преминават проверка за почтеност, като непреминаването на проверка за почтеност е основание за освобождаване от длъжността.

|  |
| --- |
|  |

Предвид разпоредбата на чл. 15, ал. 8 от ЗПКОНПИ, проверките за почтеност се осъществяват по правила, приети от Комисията, като те задължително включват проверка на обстоятелствата, които се декларират по реда на този закон.

В изпълнение на горепосочените изисквания, на инспектората на КПКОНПИ са възложени посочените по-долу проверки.

* Съгласно заповед от 10.08.2018г. на председателя на КПКОНПИ е извършена проверка на подадените от служителите на Комисията, декларации за имущество и интереси по чл. 35, ал. 1, т. 2 и т. 4 от ЗПКОНПИ към датата на заповедта. Възложената задача е изпълнена, като за резултатите от проверката е изготвен подробен писмен доклад с приложения, който е одобрен със заповед на председателя на КПКОНПИ.

В изпълнение на изискванията на чл. 177, ал. 1 от ЗПКОНПИ, със заповед на председателя на КПКОНПИ са определени длъжностни лица от състава на инспектората на Комисията, които да съставят и връчват актове по чл. 36 и следващите от Закона за административните нарушения и наказания (ЗАНН) за установяване на административни нарушения по чл. 171, ал. 2 и ал. 3, чл. 172, ал. 2 и ал. 4, т. 2, чл. 173, ал. 2 и ал. 3, чл. 174, ал. 2 и ал. 3, чл. 175, ал. 1-4 и чл. 176 от ЗПКОНПИ.

С доклад от месец ноември 2018г. органа по назначаването е уведомен от ръководителя на инспектората за неподадените в срок декларации по чл. 35, ал. 1, т. 2 от ЗПКОНПИ от служителите на КПКОНПИ. След одобрението на доклада, по отношение на служителите, за които е установено, че не са подали в срок декларации, са предприети последващи действия по търсене на административнонаказателна отговорност.

* В изпълнение на заповед от 05.11.2018г. на председателя на КПКОНПИ е извършена:
* първоначална проверка за почтеност по чл. 7, т. 1, б. „б“ от Правилата за провеждане на проверките за почтеност на служителите в КПКОНПИ на лицата по § 6, ал. 5 от ПЗР на ЗПКОНПИ, преназначени към 23.01.2018г.;

- периодична проверка за почтеност по чл. 7, т. 2 от Правилата за провеждане на проверките за почтеност на служителите в КПКОНПИ на назначените в периода от 23.01.2018г. до 01.08.2018г. служители в КПКОНПИ, в т.ч. и в случаите на чл. 81а и чл.81б от Закона за държавния служител.

В изпълнение на изискванията на чл. 19, ал. 2, във връзка с ал. 1 от Правилата за провеждане на проверките за почтеност на служителите в КПКОНПИ (наричани по-надолу накратко Правилата), преди да пристъпят към извършване на предвидените в тези правила дейности, всички членове от състава на определената комисия, са преминали успешно проверка за почтеност, разпоредена с предходна заповед на председателя на КПКОНПИ.

Съгласно чл. 9, ал. 3 от Правилата, при провеждането на първоначалната проверка за почтеност по чл. 7, т. 1, б. „б“ и на периодичните проверки за почтеност по чл. 7, т. 2, се вземат предвид едни и същи показатели, а именно тези по чл. 8, т. 1-4 от същите правила, които са:

* проверка на обстоятелствата, които се декларират по реда на ЗПКОНПИ в декларациите за несъвместимост, за имущество и интереси и за промяна в декларираните обстоятелства по чл. 35, ал. 1, т. 1, т. 2 и т. 4 от същия закон;
* тестове за проверка на знанията;
* влезлите в сила дисциплинарни наказания, за които не е изтекъл предвидения срок за налагането им и
* получената атестационна оценка през последния минал период на оценяване.

Стойностите в точки на показателите по чл. 8, т. 1-4 от Правилата са определени в чл. 9, ал. 3, т.1-4 от същите правила.

В съответствие с чл. 10 от Правилата, оценката за почтеност представлява сбор от получените стойности за всеки един от участващите във формирането й показатели.

 За резултатите от възложената проверка за почтеност е изготвен в началото на месец януари 2019г. доклад до председателя на КПКОНПИ.

* Проверка на декларациите за несъвместимост

На основание чл. 31, ал.1 от утвърдените със заповед от 06.11.2018 г. на председателя на КПКОНПИ Вътрешни правила за проверка на декларациите и за установяване на конфликт на интереси,декларациите за несъвместимост на новоназначените служители в администрацията на Комисията се проверяват от инспектората относно достоверността на декларираните факти в срок до един месец от подаването им.

За извършените проверки се изготвя периодично доклад до органа по назначаването.

7. Изготвени проекти на актове, свързани с дейността на инспектората:

* Вътрешни правила за дейността на инспектората на КПКОНПИ, публикувани на официалната страница на Комисията, раздел „Инспекторат“;
* Участие на ръководителя на инспектората в работната група, която със заповед на министър-председателя е определена за подготовка на проект за Наредба на за организацията и реда за извършване на проверката на декларациите и за установяване на конфликт на интереси (ДВ, бр. 81 от 2 октомври 2018г., в сила от 6 октомври 2018г);
* Със заповед на председателя на КПКОНПИ от 06.11.2018г. са утвърдени Вътрешни правила за организацията по приемането, обработването, съхранението, унищожаването на декларациите, воденето на регистъра им, реда за извършване на проверка на декларациите и за установяване конфликт на интереси за служителите в администрацията на Комисията за противодействие на корупцията и отнемане на незаконно придобитото имущество, приети на основание § 3 от ПЗР на Наредба за организацията и реда за извършване на проверка на декларациите и за установяване конфликт на интереси. Качени са на официалната интернет страница на КПКОНПИ.

8. Участие на служители от инспектората при подготовката на подзаконови нормативни и ненормативни актове, свързани с дейността на КПКОНПИ и на администрацията, която я подпомага.

* Правилник за устройството и дейността на Комисията за противодействие на корупцията и за отнемане на незаконно придобитото имущество и на нейната администрация;
* Етичен кодекс наКомисията за противодействие на корупцията и за отнемане на незаконно придобитото имущество;
* Правила за провеждане на проверките за почтеност на служителите на Комисията за противодействие на корупцията и за отнемане на незаконно придобитото имущество;
* Наредба № 1 от 1 август 2018 г. за специфичните изисквания за постъп­ване на държавна служба в дирекция­та по глава девета „Противодействие на корупцията чрез разкриване на про­яви на лица, заемащи висши публични длъжности“ от Закона за противодей­ствие на корупцията и отнемане на незаконно придобитото имущество;
* Инструкция № 1 от 15 август 2018 г. за реда за осъществяване на оперативно-издирвателна дейност чрез специфични способи и средства от органите по чл. 16, ал. 2 от Закона за противодействие на корупцията и за отнемане на незаконно придобитото имущество (секретно);
* Инструкция № 2 от 05.09.2018г. за взаимодействие между Комисията за противодействие на корупцията и за отнемане на незаконно придобитото имущество и прокуратурата на Република България за изпълнение на дейностите по Глава девета от органите по чл. 16, ал. 2 от Закона за противодействие на корупцията и за отнемане на незаконно придобитото имущество;
* Наредба № 2 от 15 август 2018 г. за условията и реда за осъществяване на оперативно-издирвателната дейност чрез гласни и негласни методи и средства от органите по чл. 16, ал. 2 от Закона за противодействие на корупцията и за отнемане на незаконно придобитото имущество (секретно);
* Инструкция за условията, редът и сроковете за осъществяване на взаимодействие между Комисията за противодействие на корупцията и за отнемане на незаконно придобитото имущество, органите на Комисията, Прокуратурата на Република България, Министерството на вътрешните работи, Държавна агенция „Национална сигурност“, органите към министъра на финансите и Инспектората към Висшия съдебен съвет;
* Вътрешни правила за защита на лицата, подали сигнали за корупция, корупционни прояви и/или конфликт на интереси в Комисията за противодействие на корупцията и за отнемане на незаконно придобитото имущество.

9. Други дейности, осъществявани от представители на инспектората през 2018 г.

9.1. Мониторинг по отношение на постъпилите сигнали, съдържащи твърдения за корупция, корупционни прояви и/или конфликт на интереси за служителите в администрацията на КПКОНПИ

Инспекторатът осъществява постоянен мониторинг по отношение на постъпилите сигнали, съдържащи твърдения за корупция, корупционни прояви и/или конфликт на интереси, съгласно заповед на председателя на КПКОНПИ.

Определените инспектори от инспектората на КПКОНПИ три пъти в седмицата проверяват:

* поставените пощенски кутии в двете сгради на централното управление на КПКОНПИ за подаване на сигнали, съдържащи твърдения за корупция, корупционни прояви и/или конфликт на интереси;
* електронната пощенска кутия, създадена специално за подаване на сигнали – anticorruption@caciaf.government.bg;
* сигналите, постъпили на официалната интернет страница на КПКОНПИ.

През 2018г. са получени 4 броя сигнали. След запознаване с тяхното съдържание и завеждането им в специално създадения за това регистър, са изготвени доклади до председателя на КПКОНПИ с предложения за последващи действия. Сигналите не са се отнасяли до служители на Комисията и не е съществувало правно основание за извършване на проверка от страна на инспектората на КПКОНПИ.

 В горепосочената бройка не са включени постъпили в инспектората на КПКОНПИ през 2018г. заявления, запитвания, съобщения и сигнали по чл. 47 от ЗПКОНПИ срещу лица по чл. 6, ал. 1 от същия закон (по последните са предприети съответните последващи действия за препращане по компетентност).

9.2. Обучения и семинари/срещи

* На 22 юни 2018 г. в сградата на КПКОНПИ се проведе среща, на която присъстваха представители на всички инспекторати в държавната администрация и бяха обсъдени актуални въпроси относно подаването на декларациите от лицата по § 2 от ДР на ЗПКОНПИ и последващата проверка на тези декларации.
* Служителите на инспектората на КПКОНПИ са участвали през 2018 г. в организирани от ИПА обучения на тема:
* "Етика и противодействие на корупцията";
* „Противодействие на корупцията в държавната администрация“;
* „Превенция на корупцията в държавната администрация“.

10. Заключение - основни тенденции и изводи от дейността на инспектората на КПКОНПИ през 2018г.

* Взаимодействието с останалите инспекторати допринася за подобряване на работата на инспектората на Комисията.
* При осъществяване на възложените проверки и в дейността си като цяло през 2018 г., инспекторатът на КПКОНПИ продължи да има добро взаимодействие – както между служителите на контролното звено, така и с останалите административни единици на КПКОНПИ.

В работата се е наложил екипния и ефективен подход при реализиране на правомощията на инспектората на КПКОНПИ, съгласно действащото законодателство и вътрешните правила на Комисията, за което са налице и положителни резултати в тази насока.

* Извършената контролната дейност на инспектората на КПКОНПИ през 2018 г. налага следните обобщени изводи:
* Поставените цели и задачи пред инспектората от КПКОНПИ от председателя на КПКОНПИ са изпълнени в пълна степен.
* Реализираните втората половина на 2018г. проверки на подадените декларации от лицата по § 2, ал. 1 от ДР на ЗПКОНПИ и проверката за почтеност на служителите в администрацията са съществена част от мерките, които се осъществяват по отношение превенция на корупцията в администрацията на КПКОНПИ.
* Отделно, проверките са довели до това да се подобри организацията на дейността по подаване на декларациите на лицата по § 2, ал. 1 от ДР на ЗПКОНПИ, а от друга – до спазване на законоустановените срокове.
* Чрез осъществените проверки инспекторатът допринася за подобряване на работата в администрацията на КПКОНПИ.
* Извършените през 2018 г. допълнителни дейности от страна на инспектората по отношение мониторинга и превенцията на корупцията в администрацията на КПКОНПИ създават допълнителни предпоставки за устойчивост на антикорупционните действия в администрацията на КПКОНПИ и се утвърждава категоричната воля за работа в тази насока в бъдеще.

**Изготвил:**

**Атанаска Георгиева (п)**

 **ръководител на инспектората на КПКОНПИ**